TARNAUTOJŲ TEISMO (pirmoji kolegija) SPRENDIMAS
2009 m. vasario 17 d.
Byla F‑38/08
Amerigo Liotti
prieš
Europos Bendrijų Komisiją
„Viešoji tarnyba – Pareigūnai – Vertinimas – Karjeros raidos ataskaita – 2006 m. vertinimo procedūra – Vertintojų taikomos vertinimo normos“
Dalykas: Pagal EB 236 ir AE 152 straipsnius pareikštas ieškinys, kuriuo A. Liotti prašo panaikinti jo karjeros raidos ataskaitą už
laikotarpį nuo 2006 m. sausio 1 d. iki gruodžio 31 d.
Sprendimas: Panaikinti ieškovo karjeros raidos ataskaitą už laikotarpį nuo 2006 m. sausio 1 d. iki gruodžio 31 dienos. Priteisti iš Komisijos
bylinėjimosi išlaidas.
Santrauka
Pareigūnai – Vertinimas – Karjeros raidos ataskaita – Bendrosios įgyvendinimo nuostatos, kuriomis kiekvienam generaliniam
direktoratui nustatomos bendros vertinimo taisyklės
(Pareigūnų tarnybos nuostatų 43 straipsnis)
Procedūros taisyklės pažeidimu laikomas atitinkamos institucijos priimtų Pareigūnų tarnybos nuostatų 43 straipsnio bendrųjų
įgyvendinimo nuostatų, kuriomis įpareigojama atsižvelgti į kiekvienam generaliniam direktoratui nustatomas bendras vertinimo
taisykles siekiant palengvinti pareigūnų nuopelnų palyginimą, suderinti vertintojų pasiūlytus nuopelnų balus ir užtikrinti
nuoseklų vertinimą tame pačiame generaliniame direktorate, nepaisymas rengiant pareigūno karjeros raidos ataskaitą. Dėl to,
kad šios taisyklės nebuvo taikomos ar į jas atsižvelgta nepakankamai, pareigūno vertinimas tampa iš esmės neteisėtas ir jo
panaikinimas laikytinas pagrįstu.
(žr. 46 ir 47 punktus)